Nuwe SANParke-regulasies raak veral Gautengse reisigers(Foto: SANParke) SANParke sê hy moes sleutelveranderings aan sy gasvryheid- en toerismedienste in verskeie nasionale parke aanbring om aan die gewysigde afsonderingsregulasies te voldoen. Pres. Cyril Ramaphosa het Suid-Afrika Sondagaand na vlak 4 van afsondering geskuif in ŉ poging om die derde vlaag koronavirusinfeksies te stuit. Ingevolge die regulasies word reis vir ontspanning na en van Gauteng verbied. Skole sluit boonop vandeesweek al, vroeër as wat dit aanvanklik sou, en heropen ook ŉ week vroeër ná die wintervakansie. Die aankondiging het dus ŉ groot uitwerking op talle mense se vakansieplanne. “SANParke, in voldoening aan regeringsregulasies, het die nodige wysigings aangebring, veral vir reisigers na ons nasionale parke wat uit Gauteng kom,” sê dr. Luthando Dziba, waarnemende uitvoerende hoof van SANParke. Dziba sê gaste wat in Gauteng woon se besprekings sal nie deur die bank gekanselleer word nie. Diegene wat reeds besprekings tussen 28 Junie en 11 Julie bevestig het, sal telefonies en per e-pos gekontak word om te bepaal of die bespreking uitgestel of gekanselleer moet word. Indien kansellasie die enigste opsie is, sal geen kansellasiegeld gehef word nie. Gaste kan ŉ volle terugbetaling eis, of die deposito by SANParke behou vir ŉ toekomstige bespreking. Gautengse inwoners wat reeds by SANParke se verblyf tuisgegaan het toe die regulasies aangekondig is, sal toegelaat word om daar te bly. Die regulasies bepaal dat diegene wat buite die provinsie was toe die regulasies in werking getree het, ŉ eenmalige reis vir hul terugkeer na hul huise mag onderneem. SANParke het ook bevestig dat alle byeenkomste by strande en piekniekplekke in nasionale parke verbied word. Eetsale en restaurante sal slegs wegneemetes bedien. Dziba sê SANParke het begrip vir die ongerief en frustrasie wat die reëlings moontlik veroorsaak. Hy sê ook die verspreiding van Covid-19 het alle Suid-Afrikaners geraak en om die verspreiding van die virus te stuit, word opofferings van almal gevra. Hy sê gaste moet besef dat die regulasies, asook SANParke se eie protokol – ongerieflik soos dit dalk voorkom – ter wille van ŉ goeie doel is. Sun International het Maandag ook aangekondig dat hy verskeie van sy hotelle en oorde sluit. Die hotelgroep sê die gewysigde regulasies maak dit moeilik vir hom om sake te doen.